Motorfietsryer tydens transitorooftog geskietFoto bloot ter illustrasie. (Argieffoto) ŉ Motorfietsryer is Maandagaand geskiet toe hy hom in die middel van ŉ transitorooftog naby Krugersdorp bevind het. Die motorfietsryer het glo gesien hoe rowers die geldwa opblaas. In die proses het die verdagtes se eie voertuig, ŉ Mercedes‑Benz, ook aan die brand geslaan. Kol. Athlenda Mathe, polisiewoordvoerder, het aan Maroela Media bevestig dat ŉ groep gewapende mans om 18:30 op ŉ G4S-geldwa toegeslaan het. Die wa was vanaf Lenasia na Boltonia onderweg ten tyde van die voorval. “Op pad Krugersdorp toe het ŉ wit Mercedes‑Benz teen die geldwa vasgery, wat daartoe gelei het dat die wa gerol en weer op sy wiele beland het,” sê sy. “Nog verdagtes het uit ander motors gespring en die veiligheidswagte opdrag gegee om die kluis oop te sluit. Die veiligheidswagte is toe na ŉ nabygeleë oop stuk veld geneem en van ŉ pistool beroof.” Nadat die verdagtes ŉ onbekende bedrag geld gebuit en die transitowa opgeblaas het, het hul Mercedes‑Benz ook in vlamme opgegaan. Intussen het die verdagtes bewus geword van ŉ motorfietsryer wat die hele voorval sien gebeur het. Terwyl die verdagtes glo in ŉ grys afleweringsvoertuig, twee wit sedans en met ŉ onbekende bedrag geld op die vlug geslaan het, het hulle op die motorfietsryer losgebrand. Ineke van Huyssteen, woordvoerder van ER24, sê paramedici het die beseerde man omstreeks 19:00 langs die pad aangetref. “Die man is in een van sy knieë geskiet en is vir matige tot ernstige beserings behandel,” sê sy. “Paramedici het hom op die toneel gestabiliseer en vir verdere behandeling na ŉ hospitaal geneem.” Volgens Mathe is die veiligheidswagte ook na ŉ plaaslike hospitaal geneem waar hulle vir matige beserings behandel is. “Polisie in Gauteng werk steeds hard om die verdagtes op te spoor en vas te trek.” Die polisie het ook ŉ beroep op lede van die publiek gedoen om na vore te kom met enige inligting wat kan lei tot die inhegtenisneming van die verdagtes.